Boykota Dibistanan li Tirkîye
Di serî de Partîya Aşitî û Demokrasiyê, gelek sazî û sendîka diyar kirin ku ewê piştgirîyê bidine vê boykotê.
Roja duşemê li Tirkiyeyê dibistan dest bi perwerdehîya sala nû kirin. Lê taybetîyeka dinê ya vê rojê hebû ku ev jî roja destpêka biryara boykota dibistanan bû. Ev biryar, çendekî berê ji aliyê TZP-Kurdî ve, ji bo mafê perwerdehîya bi zimanê Kurdî, hatibû dayîn. Di serî de Partîya Aşitî û Demokrasiyê BDP, gelek sazî û sendîka diyar kirin ku ewê piştgirîyê bidine vê boykotê. Serokê Egitim-Senê ya Şaxa Diyarbekirê ( Sendîkaya Perwerdehîyê ) Abdullah Karahan, li ser birayara boykotê û bo roja destpêkê, ji bo Dengê Amerîka got, “Em weke sendîka, piştgiriyê didin perwerdehîya bi zimanê zikmakî. Ev mafekî ye û divê ev di qanûna bingehîn de hebe lê mixabin li Tirkîyeyê ji bo ev maf were bidestxistin, biryara boykota perwerdehiyê hatiye dayin.” Abdullah Karahan destnîşan dike ku li Diyarbekirê 430 hezar xwendekar henin û di roja yekî de ne pêkan e ku rêjeyekî bi dest bikeve. Jiber ku di roja yekî de, li xwendekaran pirtûk tên belav kirin, herwiha zarokên ku nû destpêdikin, diçin polên xwe hîn dikin. Karahan dibêje ku li gor çavderîyên mamosteyên ku girêdayê Egitim- SEN’ê ne,li Diyarbekirê di roja yekî de gelek dibistan vala bûne, lê destnîşan dike ku nayê zanîn ev valahî ji bo boykotê ye yan jiber roja pêşîn a dibistnê ye. Serokê Egitim-Senê ya Şaxa Dîyarbekirê dibêje ku her sal di hefteya yekemîn ya perwerdehiyê de venêrînên xwendekaranan nadihate kirin. Karahan dide zanîn ku ji bo kesên ku neçune dibistanê werin tespîtkirin, venêrîn hatine kirin û navên xwendekarên ku neçûne dibistanê bi vê awê hatine tespît kirin. Hat hînkirin ku li Wanê, ji wesaîtên polêsan, li malbatan bang hatiye kirin ku zarokên xwe bişînin dibistanan. Herwiha li Sêrtê sê kesên ku li nav malan geriyane û ji malbatan xwestine ku piştigiriya boykotê bikin, hatine desteser kirin. Rêjeya boykotê, di rojên paşî de dê zelaltir bibe.